OR ‘เม่า’ ยืนสู้รายใหญ่
บมจ.ปตท. น้ำมันและการค้าปลีก หรือ OR ราคาหุ้นยังยืนเหนือ 30 บาทได้
22 ก.พ. 2564

ลูบคมตลาดทุน : ธนะชัย ณ นคร
บมจ.ปตท. น้ำมันและการค้าปลีก หรือ OR ราคาหุ้นยังยืนเหนือ 30 บาทได้
อย่างเมื่อวานนี้ (22 ก.พ.) พอเปิดตลาดภาคเช้า 32.25 บาท +0.75 บาท จากราคาปิดเมื่อวันศุกร์ที่ผ่านมา
ราคาหุ้นพยายามวิ่งขึ้นไป
ทว่าไปชนแนวต้าน 32.50 บาท และผ่านไม่ได้
ทำให้ราคาย่อตัวลงมาและเคลื่อนไหวในกรอบ 31.75–32.00 บาท ก่อนจะมาปิดตลาดภาคเช้าที่ระดับ 32.25 บาท
การซื้อขายหุ้นในช่วงภาคเช้า  แม้จะมีแรงซื้อจากนักลงทุนรายย่อยเข้ามาต่อเนื่อง
ทว่า หากเหลือบไปดูฝั่ง Offer จะพบว่า มีนักลงทุน “รายใหญ่” ไปวางออเดอร์วางขวางไว้อยู่ถึง 3 แถว (บน) เฉลี่ยแถวละประมาณ 10-11 ล้านหุ้น
รายย่อยระดมซื้อเท่าไหร่ก็ไม่ผ่าน
การวางออเดอร์ฝั่ง Offer ในรูปแบบนี้ ต่างทราบกันดีว่า รายใหญ่ไม่ต้องการให้หุ้นวิ่งขึ้นไป
นัยสำคัญเพื่อกดดันให้รายย่อยขายหุ้น เพื่อจะเข้าเก็บ หรือทยอยสะสมในพอร์ต
เพราะหากปล่อยให้ราคาหุ้นวิ่งขึ้นไปได้เรื่อย อาจทำให้รายใหญ่ที่อาจจะเป็นนักลงทุนรายใหญ่ (บุคคล) และกองทุนต่าง ๆ ต้องเก็บหุ้นเข้าพอร์ตในราคาที่สูงเกินไป
เปิดตลาดในช่วงภาคบ่าย
ราคาหุ้น OR ย่อตัวลงมา
ปัจจัยนอกจากจะไม่ผ่านแนวต้าน และการวางออเดอร์ขวางไว้ของรายใหญ่แล้ว
อีกปัจจัยน่าจะมาจากภาพรวมของตลาด ไม่ค่อยดีซักเท่าไหร่
ดัชนีตลาดหุ้นปิดลบถึง 22.37 จุด ลงมาที่ 1,478.14 จุด  และกลับหลุด 1,500 จุดอีกครั้ง
ราคาหุ้น OR ที่น่าสนใจเมื่อวานนี้ คือ ช่วงที่ลงไปแตะจุดต่ำสุด 31.25 บาท (ช่วงเวลา 15.05 น.) ทำให้เห็นการรอดักซื้อที่ระดับ  30.25–30.50 บาท กันค่อนข้างมาก
แต่ราคายังสามารถดีดกลับขึ้นมาได้อย่างรวดเร็ว
และมาเคลื่อนไหวในช่วง  31.55–31.75 บาท
หุ้น OR วานนี้ปิด 31.75 บาท บวก 0.25 บาท ถือว่าค่อนข้างแข็ง และสวนกับภาวะตลาดได้
การเคลื่อนไหวของราคาหุ้น OR แบบนี้
ทางกลุ่มรายย่อยน่าจะยังถืออยู่ค่อนข้างเหนียวแน่นพอสมควร และน่าจะมีบางส่วนที่ทยอยซื้อเพิ่มอีกต่างหาก
ในเพจ Facebook มีการตั้งกลุ่มของผู้ถือหุ้น OR ที่เป็นรายย่อยอยู่ 2-3 เพจ
บางเพจมีสมาชิกแล้วกว่า 3 หมื่นคน ถือว่ารวดเร็วมาก
นักลงทุนรายย่อยที่มีประสบการณ์ต่างมาแชร์ประสบการณ์ การให้ความรู้เกี่ยวกับการเคลื่อนไหวของราคาหุ้น กลวิธีของรายใหญ่ ให้นักลงทุนหน้าใหม่รับทราบกัน
ส่วนใหญ่จะบอกต่อ ๆ กันว่า “อย่าเพิ่งรีบขาย”
เพราะอาจจะไปเข้าทางนักลงทุนรายใหญ่ ที่พยายามบีบให้รายย่อยขายออกมา
ทราบกันดีว่า หุ้นไอพีโอขนาดใหญ่ จะมีสัดส่วนการเข้ามาของรายย่อยอยู่ค่อนข้างมาก
ดังนั้น วิธีการเดินเกมของรายใหญ่ ที่จะดันราคาหุ้นขึ้นไปนั้น คือ ต้องให้รายย่อยขายหุ้นออกมาให้มากสุดเท่าที่จะมากได้
และเมื่อตนเองได้หุ้นตามจำนวนที่ต้องการ ก็จะรวบช่องฝั่ง Offer และดันหุ้นขึ้นไปทันที
วิธีการนี้ ใครที่ลงทุนในตลาดหุ้นมาพอสมควรจะรู้ว่านี่คือการ “สลัดเม่า”
รายย่อยที่ทนถือไม่ได้ เพราะราคาหุ้นคล้ายวนเวียน แถมบางช่วงราคายังทรุดลงมาอีก ก็อาจจะยอมขายออก เพราะหลายคนอาจจะมีเงินลงทุนจำกัด ต้องนำเงินไปหมุนเล่นหุ้นตัวอื่น ๆ ต่ออีก
เมื่อทนไม่ไหวก็ต้องขายออก
แต่สำหรับ OR มีนักลงทุนรายใหม่ หน้าใหม่ และใช้เงินเย็น หรือเงินเก็บเข้ามาซื้อหุ้นกันค่อนข้างมาก
วิธีการที่รายใหญ่เคยใช้อาจไม่ได้ผลนัก
ประกอบกับนักลงทุนรายเก่า ต่างเชื่อมั่นกับหุ้น OR และพร้อมจะซื้อ (เพิ่ม) ถือยาว
ปรากฏการณ์แบบนี้ทำให้รายย่อย กับรายใหญ่ ต้องชิงไหวชิงพริบกันอย่างน่าสนุก
เช่น หากรายใหญ่พยายามทุบ แล้วดักรับ 31.50 บาท รายย่อยต้องลงมาดักให้ต่ำกว่ารายใหญ่
หากรายย่อยยังมีทิศทางการลงทุนไปในแนวทางเดียวกัน
รายใหญ่ก็สู้ลำบาก
หรือคล้ายกับหุ้น GameStop ในตลาดหุ้นนิวยอร์ก